DILONGYESHA 10
Lulangwilo lwa mu kifuko alulesha kinyi?
Kubanga mu mafuku a kala, Yehowa baadi mukumiine shi kifuko kyooso kikishe nsaa pamune, bwa kunyingisha kipwano kyabo na Yehowa na kipwano kyabo munkatshi mwa kifuko. (Miiya Ikituulwe 6:6, 7) Nyi bwakinyi Batemwe ba Yehowa be n’efuku dyabakishaa lubingo looso bwa kulangwila pamune mu kifuko—abesambaa na mashimba amune pabitale myanda ya mu kikudi ipushene na myanda yabadi nayo mu kifuko. Sunga wekala bupenka, we mulombeene kukisha nsaa i byabya n’Efile Mukulu mu kulonga kwa Bible bwa kutalula myanda yoodi nayo lukalo.
Nyi nsaa ya kwifubwila pepi na Yehowa. “Efubwileyi kwi Efile Mukulu, byabya aye naamu efubwila pepi nenu.” (Jaake 4:8) Atwiuku Yehowa kalolo nsaa yatulongo myanda itale bumuntu bwaye na bikitshino byaye ku bukwashi bwa Bible. Mushindo wibuwa wa kubanga kukita lulangwilo lwa mu kifuko, nkukisha ingi nsaa bwa kubadika Bible n’eyi dibukopo, pangi nwi kubadika kipindji ki mu programe a Kalasa ka mudimo wa teokrasi. Nwi balombeene kwiabishena bipindji bya kubadika munkatshi mwa beena kifuko, na akupu booso bwenu nwi balombeene kwisambila pabitale myanda ibanukatuka mu kulonga mu Bifundwe.
Nsaa ya kunyingisha kipwano pankatshi pa beena kifuko. Mulume na mukashi, baledi mpa na baana, mbalombeene kunyingisha kipwano kyabo nsaa yabalongo Bible mu kifuko. Ngilombeene kwikala nsaa ya muloo, kufukama na ayikwasha mwina kifuko ooso bwadya kwikala na muloo wa kupetekyelwa lubingo alufiki. Baledi mbalombeene kusangula myanda muyiile bipwa bya baana baabo, pangi be kutalula ingi myanda i mu Kitenta kya Mulami sunga Réveillez-vous! sunga mu site a jw.org. Nwi balombeene kwisamba myanda ikwete kufumankana nayo baana benu ku kalasa na kyabadya kukita. Nwi balombeene dingi kwikala na muloo wa kuyiya ngono yanukayimbi mu bisangilo na kwikala na kantu ka kudya sunga kutoma bwa kusangala kunyima kwa lulangwilo lwa mu kifuko.
Kukisha nsaa bwa kulangwila Yehowa pamune lubingo looso nkulombeene kukwasha mwina kifuko ooso bwa kupeta muloo wa kulonga Eyi dy’Efile Mukulu, na’ye naamu akebakwasha mu kwitatshisha kwabo.—Misambo 1:1-3.
Bwakinyi atwataa nsaa ya kukita lulangwilo lwa mu kifuko?
Baledi mbalombeene kukita kinyi bwashi yaya nsaa ipe beena kifuko booso muloo?
lua_Latn bem_Latn bem_Latn lua_Latn bem_Latn bem_Latn bem_Latn lua_Latn